CELEX: 52015PC0356
Language: mt
Date: 2015-07-23
Title: Proposta għal DEĊIŻJONI TAL-KUNSILL li tistabbilixxi l-pożizzjoni li għandha tittieħed f'isem l-Unjoni Ewropea fil-Kunsill dwar il-Kummerċ fis-Servizzi tal-Organizzazzjoni Dinjija tal-Kummerċ dwar l-aċċettazzjoni ta' preferenzi notifikati minn Membri tad-WTO fir-rigward ta' servizzi u fornituri tas-servizzi ta' Pajjiżi l-Inqas Żviluppati għajr dawk deskritti fl-Artikolu XVI tal-GATS

IL-KUMMISSJONI EWROPEA
            Brussell, 23.7.2015
            COM(2015) 356 final
            2015/0156(NLE)
            Proposta għal
            DEĊIŻJONI TAL-KUNSILL
            li tistabbilixxi l-pożizzjoni li għandha tittieħed f'isem l-Unjoni Ewropea fil-Kunsill dwar il-Kummerċ fis-Servizzi tal-Organizzazzjoni Dinjija tal-Kummerċ dwar l-aċċettazzjoni ta' preferenzi notifikati minn Membri tad-WTO fir-rigward ta' servizzi u fornituri tas-servizzi ta' Pajjiżi l-Inqas Żviluppati għajr dawk deskritti fl-Artikolu XVI tal-GATS
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               Ir-raġunijiet għall-proposta u l-objettivi tagħha
            
            
               Id-Deċiżjoni tal-Kunsill proposta hija l-ewwel pass tal-implimentazzjoni tal-Eżenzjoni tad-WTO fuq is-Servizzi għall-Pajjiżi l-Inqas Żviluppati (LDCs). L-Eżenzjoni fuq is-Servizzi
                  1
                tippermetti lill-Membri tad-WTO li jagħtu preferenzi unilaterali fuq is-servizzi lil-LDCs u teħtieġ l-aċċettazzjoni mill-Kunsill għall-Kummerċ fis-Servizzi (CTS) tal-preferenzi notifikati mogħtija fir-rigward ta' miżuri għajr dawk deskritti fl-Artikolu XVI tal-GATS (aċċess għas-suq). Id-Deċiżjoni tal-Kunsill proposta tistabbilixxi l-pożizzjoni li għandha tittieħed mill-Kummissjoni f'isem l-Unjoni fis-CTS. 
            
            
               Id-Deċiżjoni tal-Kunsill proposta ma tirreferi għall-ebda trattament li l-UE infisha se tagħti lil-LDCs, li jkun il-pass li jmiss għat-tħaddim tal-eżenzjoni.  It-trattament intiż li jiġi notifikat lis-CTS u mogħti lil-LDCs bħalissa qiegħed jiġi mħejji fuq il-linji ta' approċċ ikkonsultat mal-Istati Membri u ssinjalat lill-Membri tad-WTO f'laqgħa ta' livell għoli tas-CTS fil-5 ta' Frar 2015. 
            
            
               Konsistenza ma’ dispożizzjonijiet ta’ politika eżistenti fil-qasam tal-politika u politiki oħra tal-Unjoni
            
            
               Fid-disa’ Konferenza Ministerjali tad-WTO f’Bali, l-Unjoni Ewropea ngħaqdet mal-kunsens dwar l-adozzjoni ta’ Eżenzjoni fuq is-Servizzi għal-LDCs. L-UE hija impenjata għas-suċċess tal-Għaxar Konferenza Ministerjali tad-WTO ġewwa Nairobi f'Diċembru 2015, u għat-tmexxija 'l quddiem b'mod deċiżiv tan-negozjati taċ-Ċiklu ta' Doha għall-Iżvilupp u l-implimentazzjoni tal-pakkett tal-eżitu ta' Bali, inklużi l-elementi LDC. Id-Deċiżjoni tal-Kunsill proposta hija parti minn dan il-proċess ta’ implimentazzjoni ta’ Bali. 
            
            
               Billi tappoġġa l-progress ekonomiku tal-pajjiżi l-inqas żviluppati (LDCs), l-aċċettazzjoni proposta tal-preferenzi notifikati minn membri oħrajn tad-WTO se tikkontribwixxi għall-kisba tal-objettivi tat-Trattat li jipprovdi li l-UE se tikkontribwixxi għall-iżvilupp armonjuż tal-kummerċ globali u tiddefinixxi u taħdem għal politiki komuni biex trawwem l-iżvilupp sostenibbli ta' pajjiżi li qegħdin jiżviluppaw
                  2
               . Din l-aċċettazzjoni proposta se twassal ukoll biex tiġi konkluża parti min-negozjati dwar is-servizzi tal-Aġenda ta' Doha għall-Iżvilupp.
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               Bażi ġuridika
            
            
               
                  Il-bażijiet ġuridiċi għad-Deċiżjoni tal-Kunsill proposta huma l-Artikoli 91, 100 u l-ewwel subparagrafu tal-Artikolu 207(4), flimkien mal-Artikolu 218(9) tat-Trattat dwar il-Funzjonament tal-Unjoni Ewropea (TFUE). 
               
            
            
               L-Artikolu 218(9) tat-TFUE jipprovdi li meta, f’korp stabbilit bi ftehim internazzjonali, ikun meħtieġ li jiġi adottat att li jkollu effett legali , il-Kunsill, fuq proposta mill-Kummissjoni jew mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, għandu jadotta deċiżjoni li tistabbilixxi l-pożizzjoni li għandha tiġi adottata f'isem l-Unjoni fir-rigward tal-adozzjoni ta' dan l-att ġewwa dan il-korp. L-aċċettazzjoni tal-preferenzi notifikati minn Membri oħra tad-WTO taqa' taħt din id-dispożizzjoni minħabba li d-deċiżjoni tittieħed f'korp imwaqqaf minn ftehim internazzjonali (il-Kunsill għall-Kummerċ fis-Servizzi) li taffettwa d-drittijiet u l-obbligi tal-UE.
            
            
               Il-preferenzi previsti għandhom x'jaqsmu ma' obbligi skont il-Ftehim Ġenerali dwar il-Kummerċ fis-Servizzi u jistgħu jikkonċernaw lis-setturi tas-servizzi kollha, inklużi s-servizzi tat-trasport. Għalhekk, id-deċiżjoni proposta taqa’ fil-kamp ta’ applikazzjoni tal-Artikoli 91, 100 u 207(4), l-ewwel subparagrafu, tat-TFUE. 
            
            
               3.L-IMPLIKAZZJONIJIET BAĠITARJI
            
            
               
                  Il-proposta ma għandha l-ebda implikazzjoni baġitarja.
               
            
            
               4.ELEMENTI OĦRA
            
            
               Pjanijiet ta’ implimentazzjoni, u arranġamenti ta' monitoraġġ, evalwazzjoni u rapportar
            
            
               
                  L-approvazzjoni tat-trattament preferenzjali mogħti lil-LDCs minn membri oħra tad-WTO ma jibda l-ebda proċess ta’ implimentazzjoni fl-UE. 
               
            
            
               2015/0156 (NLE)
            
         
         
            
               Proposta għal
            
            
               DEĊIŻJONI TAL-KUNSILL
            
            
               li tistabbilixxi l-pożizzjoni li għandha tittieħed f'isem l-Unjoni Ewropea fil-Kunsill dwar il-Kummerċ fis-Servizzi tal-Organizzazzjoni Dinjija tal-Kummerċ dwar l-aċċettazzjoni ta' preferenzi notifikati minn Membri tad-WTO fir-rigward ta' servizzi u fornituri tas-servizzi ta' Pajjiżi l-Inqas Żviluppati għajr dawk deskritti fl-Artikolu XVI tal-GATS
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 91, 100 u l-ewwel subparagrafu tal-Artikolu 207(4), flimkien mal-Artikolu 218(9) tiegħu, 
            
            
               Wara li kkunsidra l-proposta tal-Kummissjoni Ewropea, 
            
            
               Billi:
            
            
               (1)L-Artikolu IX tal-Ftehim ta’ Marrakesh li jistabbilixxi l-Organizzazzjoni Dinjija tal-Kummerċ (WTO) jistipula proċeduri għall-għoti ta’ eżenzjonijiet fir-rigward tal-Ftehimiet Multilaterali dwar il-Kummerċ fl-Annessi 1 A jew 1B jew 1C għal dawk il-Ftehimiet u l-annessi tagħhom.
            
            
               (2)Intalbet eżenzjoni, li biha l-Membri tad-WTO jkunu jistgħu jagħtu trattament preferenzjali lis-servizzi u lill-fornituri tas-servizzi tal-Pajjiżi Membri l-Inqas Żviluppati, mingħajr ma jestendu l-istess trattament għal servizzi u fornituri ta’ servizzi simili tal-Membri l-oħra kollha tad-WTO billi b’mod eċċezzjonali jidderogaw mill-obbligu fil-paragrafu 1 tal-Artikolu II tal-Ftehim Ġenerali dwar il-Kummerċ fis-Servizzi (GATS). Il-Kunsill adotta l-pożizzjoni tal-Unjoni favur l-eżenzjoni permezz tad-Deċiżjoni tal-Kunsill tal-14 ta' Diċembru 2011 (2012/8/UE).
            
            
               (3)Id-Deċiżjoni Ministerjali tad-WTO tas-17 ta' Diċembru 2011 li tawtorizza lill-Membri tad-WTO biex jagħtu tali trattament preferenzjali lis-servizzi u lill-fornituri tas-servizzi ta' Pajjiżi Membri l-Inqas Żviluppati għal perjodu ta' 15-il sena, jistipula fil-paragrafi 1 u 2 li l-Membri li jagħtu trattament preferenzjali skont din l-eżenzjoni jissottomettu notifika lill-Kunsill dwar il-Kummerċ fis-Servizzi (CTS) u li t-trattament preferenzjali fir-rigward tal-applikazzjoni tal-miżuri għajr dawk deskritti fl-Artikolu XVI tal-GATS, huwa soġġett għall-appovazzjoni mis-CTS b'konformità mal-proċeduri tiegħu. 
            
            
               (4)Ir-rekwiżit tal-approvazzjoni min-naħa tas-CTS fir-rigward ta' dawk il-miżuri reġa' ġie dikjarat fil-paragrafu 1.3 tad-Deċiżjoni Ministerjali tad-WTO tas-7 ta' Diċembru 2013. 
            
            
               (5)L-aċċettazzjoni ta’ preferenzi mogħtija minn membri oħra tad-WTO lis-servizzi u lill-fornituri tas-servizzi ta’ Pajjiżi Membri l-Inqas Żviluppati hija fl-interess tal-objettivi tal-iżvilupp tal-Unjoni Ewropea u twassal biex tiġi konkluża parti min-negozjati dwar is-servizzi tal-Aġenda ta' Doha għall-Iżvilupp. 
            
            
               (6)Huwa xieraq, għalhekk, li tiġi stabbilita l-pożizzjoni li għandha tittieħed mill-Unjoni fis-CTS biex jipi approvat it-trattament preferenzjali mogħti minn Membri tad-WTO fir-rigward ta' miżuri għajr dawk deskritti fl-Artikolu XVI tal-GATS.
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-pożizzjoni tal-Unjoni fil-Kunsill dwar il-Kummerċ fis-Servizzi tad-WTO għandha tkun li tappoġġa l-approvazzjoni tat-trattament preferenzjali mogħti mill-membri tad-WTO lis-servizzi u lill-fornituri ta’ servizzi ta’ pajjiżi l-inqas żviluppati fir-rigward tal-applikazzjoni ta’ miżuri għajr dawk deskritti fl-Artikolu XVI tal-GATS (“Aċċess għas-Suq”) skont id-Deċiżjoni Ministerjali tad-WTO tas-7 ta’ Diċembru 2013 (WT/L/918). 
            
            
               Din il-pożizzjoni tiġi espressa mill-Kummissjoni Ewropea.
            
            
               Artikolu 2
            
            
               Din id-Deċiżjoni tidħol fis-seħħ fil-jum tal-adozzjoni tagħha.
            
            
               Magħmul fi Brussell,
            
         
         
            
               
                     Għall-Kunsill
               
               
                     Il-President
               
               
                     [...]
               
            
         
         
            
                  
                     (1)
                  Eżenzjonijiet huma permessi mogħtija mill-Kunsill Ġenerali/il-Konferenza Ministerjali tad-WTO għal derogi temporanji minn ċerti obbligi tad-WTO, li huma applikabbli fin-nuqqas ta' dawn il-permessi.
               
               
                  
                     (2)
                  L-Artikoli 205 206 tat-TFUE u l-Artikolu 21 tat-TUE.